Kampen mellem AaB Ishockey og Odense Bulldogs torsdag aften blev en skuffelse for aalborgenserne. AaB Ishockey tabte kampen 5-3- og dermed også håbet om en plads i DM-finalerne. 

Allerede i første periode bragte Odense sig foran 1-0. I anden periode blev det til 2-0, men så var det AaBs tur til at banke pukken i kassen med en scoring af Robin Bergman. Men kun halvandet minut efter var Bulldogsene løs igen - med en scoring af Rob Ricci til 3-1. I tredje periode reducerede Bjarke Møller til 2-3 med lidt under en halv periode igen. Fem minutter før slut scorede Odenses Søren Pedersen på et slagskud. AaBs Kasper Degn reducerede, inden Odenses Rob Ricci scorede kampens sidste mål. AaB har i denne sæson tabt syv ud af otte møder mod Odense-mandskabet.